Klokken 01.55 modtog Nordjyllands Politi og brandvæsnet i Brønderslev melding om en gårdbrand på Hvidbakvej nordøst for Brønderslev. - Det er familien selv, der opdager at der er brand i en staldbyning, og mens vi taler med dem, begynder de at redde dyrene ud. Der er heste, køer og får deroppe, og vi kan i telefonen høre, at der er godt gang i den, og at bygningen hurtigt bliver overtændt, fortæller vagtchef ved Nordjyllands Politi Mogens Hougesen. - Der er - skønsmæssigt - 30 får der indebrænder, og så er en mand og en pige, der bor på ejendommen blevet indlagt til observation for røgforgiftning, fortæller han videre. Klokken 6 mandag morgen er politiets arbejde på stedet overstået, men brandvæsnet er stadig til stede for at efterslukke branden. I forbindelse med at familien reddede ejendommens dyr ud af branden er der med sikkerhed en, og muligvis to tyre, der mandag morgen løber frit efter branden, og ser man disse, hører Nordjyllands Politi gerne om det. - De kan meget nemt være stressede og oppe at køre efter sådan en omgang, så dem vil vi gerne have fanget ind igen, siger Mogens Hougesen. Nordjyllands Politi kan kontaktes på telefon 114.

Referat:
En mand og et barn er blevet indlagt til observation for røgforgiftning. To tyre løber muligvis i det fri efter brand.